مرة مالمرات قاعدين في الحومة...ياخي تعدات طيارة في السماء..غزرلنا عم صالح وقال : " و روسكم يا رجال وما عندكم علاش تحلفوني...اك النهار قاعد في السانية / الغابة متعي..متكي نعمل في كويس تاي..و حذاي المكحلة قلت يتعداش فرد حجل و الا ارنب.....ايا اني اكاكه و نحس في حاجه طاحت فوق راسي....مسيت راسي نلقى حاجة كيف المازوط....ايا قعدت نكذب وانسي.....ممكن بعد 3 دقاءق عاو نفس الشيء هبط فوق راسي....ايا قلت ما عادش فيها توه... ايا هزيت راسي الفوق في السماء...اش نشوف... و روسكم يا رجال وما عندكم علاش تحلفوني...نشوف في طيارة واقفة في السماء و المازوط ( عم صالح يقصد الكيروزين ) هابط... ايا وقتها فهمت اللعبة....الريزرفوار متع المازوط طلع منقوب.....وروسكم يا رجال نشوف في الشوفير ( ال pilote ) متع الطيارة و الركاب بكلهم يغزرولي و يعيطو : يا عم صالح يعيشك شوفلنا حل...الله يرحم والديك يا عم صالح...يا عم صالح رانا مش نموتو...يعيشك اعمل حاجة.. وروسكم يا رجال الجماعة حممولي قلبي....ايا غزرتلهم و قلتلهم : الغالي و طلب الرخيص...ولا يهمكم....اتو تشوفو عمكم صالح شمش يعمل... ايا من حينكم قمت...اش مش نعمل...اش مش نعمل...و وقتها تذكرت المكحلة متعي...و على غفله نشوف في غطاء خفاف متع دبوسة....ايا حطيت اك الغطاء الخفاف في المكحلة و سميت باسم الله...ونوضت.....و روسكم يا رجال وما عندكم علاش تحلفوني لحضة من زمان و اك الغطاء الخفاف جي بالضبط في القعرة متع الريزرفوار.....ايا من حينكم نسمع في صوت الموتور خطف من جديد....واك الشوفور و العباد الكل يغزرولي فرحانين و قالولي زايد معاك يا عم صالح و ان شاء الله في حجة...... و الله حشموني على روحي...ياخي غزرتلهم و قلتلهم : ما عنا حتى مزية...وخيان......و روسكم يا رجال وما عندكم علاش تحلفوني ثمه مرا كبيرة من جملة العباد اللي في الطيارة شكرتني و رماتلي كاس قازوز " ايا غزرت لعم صالح و ضحكت و قلتلو : يزي عاد يا عم صالح...تو هذا كلام....ياخي غزرلي و قالي : اشنوه ..تحب تنرفزني يا شادلي..بره اسال عمك الله يرحمو.... صدقوني الاولاد بالعمل طحت في القاعة نتصكك بالضحك....ايا عم صالح هز روحو و قام و دخل لدارو.....و قعد تقريب 15 يوم ما يحكيش معايا.. مع تحيات BraveXX